
DĖL PETICIJOJE PATEIKTO SIŪLYMO PRIIMTI UŽSIENIO ĮTAKOS SUBJEKTŲ SKAIDRUMO ĮSTATYMĄ

Atsakydami į Jūsų prašymą, teikiame nuomonę dėl Viltanos Šakenytės peticijoje pateikto siūlymo priimti Užsienio įtakos subjektų skaidrumo įstatymą.
Mūsų vertinimu, kartu su peticija pateiktu įstatymo projektu siūlomas teisinis reguliavimas ne tik yra neišbaigtas, teisiškai netikslus ir neaiškus, bet ir nedera su konstituciniais demokratijos, žmogaus teisių apsaugos ir Lietuvos valstybės geopolitinės orientacijos principais.
Dėl savo neišbaigtumo, netikslumo ir neaiškumo projektas laikytinas tik įstatymo priėmimo sumanymu, o siekiant jį pateikti svarstyti Seimui, jis turėtų būti iš esmės pataisytas, taip pat kartu reikėtų parengti ir pateikti susijusių įstatymų pakeitimo projektus. Pavyzdžiui, baudžiamoji ir administracinė atsakomybė galėtų būti nustatyta ne siūlomame įstatyme, o atitinkamai Baudžiamajame ir Administracinių nusižengimų kodeksuose. Neaiškus pareiškėjos siūlomo teisinio reguliavimo santykis su nustatytuoju Rinkimų kodekse, patvirtintame konstituciniu įstatymu ir turinčiame aukštesnę teisinę galią nei turėtų siūlomas įstatymas.
Pažymėtina, kad projektu siūlomas teisinis reguliavimas panašus į nustatytąjį Sakartvelo 2024 m. Užsienio įtakos skaidrumo įstatyme ir 2025 m. Užsienio agentų registracijos akte. Kai kurios šio projekto nuostatos yra analogiškos šiuo metu galiojančio Rusijos Federacijos 2022 m. federalinio įstatymo „Dėl užsienio įtaką patiriančių asmenų veiklos kontrolės“ nuostatoms, pavyzdžiui, reikalaujama, kad asmuo savo viešojoje komunikacijoje skelbtų tai, kad jis yra įregistruotas kaip užsienio įtakos subjektas (užsienio agentas), itin plačiai apibrėžta užsienio įtaka, apimanti ne tik materialinę, bet ir kitokios formos pagalbą. Europos Žmogaus Teisių Teismas 2024 m. spalio 22 d. sprendimu byloje Kobaliya ir kiti prieš Rusiją konstatavo, jog Rusijos Federacija, įstatymais reikalaudama, kad fiziniai ir juridiniai asmenys registruotųsi kaip užsienio agentai, laikytųsi griežtų audito taisyklių ir viešojoje komunikacijoje privalomai skelbtų savo kaip užsienio agentų statusą, pažeidė Europos žmogaus teisių ir pagrindinių laisvių apsaugos konvencijos 10 straipsnyje įtvirtintą saviraiškos laisvę, 11 straipsnio garantuojamą asociacijų laisvę, taip pat 8 straipsnio saugomą teisę į privataus gyvenimo gerbimą.
Panašus įstatymas (dėl užsienio paramą gaunančių organizacijų skaidrumo) 2017 m. buvo priimtas Vengrijoje. Europos Sąjungos Teisingumo Teismas (ESTT) 2020 m. birželio 18 d. sprendimu byloje C-78/18 (Europos Komisija prieš Vengriją) pripažino, kad Vengrija, šiame įstatyme nustatydama pilietinės visuomenės organizacijų, tiesiogiai ar netiesiogiai gaunančių tam tikrą ribą viršijančią užsienio paramą, registravimosi, deklaravimo ir viešumo pareigas ir numatydama galimybę šių pareigų nevykdančioms organizacijoms taikyti sankcijas, nustatė diskriminacinius ir nepateisinamus apribojimus ir taip pažeidė jai pagal Sutarties dėl Europos Sąjungos veikimo 63 straipsnį ir Europos Sąjungos pagrindinių teisių chartijos 7, 8 ir 12 straipsnius tenkančius įsipareigojimus.
Pabrėžtina, kad pagal projektu siūlomą teisinį reguliavimą „užsienio subjektais“, kurių įtaką reikėtų deklaruoti, būtų laikomi asmenys ar organizacijos iš bet kurių užsienio valstybių, įskaitant Europos Sąjungos, Europos ekonominės erdvės ir NATO valstybes nares. Manome, kad tai neatitiktų Konstitucijoje įtvirtintos Lietuvos valstybės geopolitinės orientacijos (Konstitucijos tekste išreikštos negatyviuoju ir pozityviuoju aspektais atitinkamai Konstituciniame akte „Dėl Lietuvos Respublikos nesijungimo į postsovietines Rytų sąjungas“ ir Konstituciniame akte „Dėl Lietuvos Respublikos narystės Europos Sąjungoje“), grindžiamos universaliomis demokratinėmis konstitucinėmis vertybėmis, kurios yra bendros su kitų Europos ir Šiaurės Amerikos valstybių vertybėmis, ir suponuojančios Lietuvos Respublikos pasirinktą europinę ir transatlantinę integraciją. Atkreiptinas dėmesys į tai, kad Europos Sąjungos lygiu yra diskutuojama dėl Europos Parlamento ir Tarybos direktyvos dėl atstovavimo interesų grupėms trečiųjų valstybių vardu skaidrumo priėmimo. Kartu su peticija pateiktas projektas pagal savo koncepciją yra artimas ne demokratinių valstybių siekiui reguliuoti trečiųjų valstybių įtaką politikai, teisės aktams ar sprendimų priėmimui (lobizmą), o Rusijos, Sakartvelo ir kitų panašių „užsienio agentų“ įstatymų modeliui.

